b"\n_START_ARTICLE_\nPesem Evrovizije 2010\n_START_SECTION_\nSodelujo\xc4\x8de dr\xc5\xbeave\n_START_PARAGRAPH_\nSodelovanje na izboru je skupno potrdilo 39 dr\xc5\xbeav, vklju\xc4\x8dno z Gruzijo, ki je bila prej\xc5\xa1nje leto diskvalificirana zaradi njihove pesmi We Don't Wanna Put In, ki je v nasprotju s pravili vsebovala politi\xc4\x8dno vsebino._NEWLINE_EBU je pred izborom tudi izjavila, da se bo potrudila, da se vrnejo Avstrija, Italija in Monako. Septembra 2009 je EBU-jev direktor Bj\xc3\xb8rn Erichsen med tiskovno konferenco rekel, da se Avstrija vra\xc4\x8da in da EBU z razlogi verjame, da se bosta udele\xc5\xbeila izbora tudi Luksemburg in Monako ter da manjka le \xc5\xa1e Italija. Pozno oktobra 2009 je projektni mened\xc5\xbeer Pesmi Evrovizije 2010 izjavil, da so dr\xc5\xbeave, kot sta Monako in Luksemburg, nakazale, da \xc5\xbeelijo sodelovati na izboru na Norve\xc5\xa1kem._NEWLINE_Vendar pa so predstavniki nacionalnih televizij Avstrije, Monaka in Luksemburga zanikali udele\xc5\xbeno na Pesmi Evrovizije 2010. Programski direktor avstrijske nacionalne TV (ORF), Wolfgang Lorenz, je povedal, da Avstrija ne bo sodelovala na Pesmi Evrovizije, ker so z novimi pravili izbor uni\xc4\x8dili. Mona\xc5\xa1ka televizija T\xc3\xa9l\xc3\xa9 Monte Carlo (TMC) je prav tako zanikala nastop na izboru, predvsem zaradi finan\xc4\x8dnih razlogov. Luksembur\xc5\xa1ka nacionalna televizija je objavila, da so potekale resne razprave o morebitni vrnitvi na evrovizijske odre, s katerih so se umaknili leta 1993, vendar so kasneje potrdili odlo\xc4\x8ditev, da se ne bodo udele\xc5\xbeili izbora v Oslu. Tudi San Marino je razpravljal o ponovnem sodelovanju, vendar je kasneje nacionalna televizija odlo\xc4\x8dila, da se zaradi pomanjkanja sredstev ne bodo udele\xc5\xbeili tekmovanja._NEWLINE_EBU se je dogovarjal tudi z Lihten\xc5\xa1tajnom, da bi se le-ta vklju\xc4\x8dil v njihovo zvezo. Sicer so na\xc4\x8drtovali, da bo Lihten\xc5\xa1tajn vklju\xc4\x8den v EBU decembra 2009 in da bo \xc5\xbee na izboru 2010 lahko nastopil, vendar pa se je lihten\xc5\xa1tajnska televizija decembra odlo\xc4\x8dila, da zaradi finan\xc4\x8dnih razlogov \xc5\xa1e ne bodo vstopili v zvezo._NEWLINE_Med julijem in decembrom 2009 je svoj odstop objavilo 5 dr\xc5\xbeav, ki so sicer nastopale na Pesmi Evrovizije 2009: \xc4\x8ce\xc5\xa1ka je odstopila zaradi pomanjkanja zanimanja med \xc4\x8de\xc5\xa1kim gledalstvom, zlasti zaradi treh porazov v polfinalih preteklih let, torej vse odtlej, ko je \xc4\x8ce\xc5\xa1ka leta 2007 prvi\xc4\x8d nastopila na Evroviziji._NEWLINE_Andorska nacionalna TV je objavila 10-odstotno zni\xc5\xbeanje prora\xc4\x8duna za leto 2010. Sicer je predala vlogo za sodelovanje na izboru, vendar pa je vlogo kasneje umaknila, ker ni mogla zagotoviti prora\xc4\x8duna. Po umiku vloge so \xc5\xa1tevilni glasbeniki, ki so dr\xc5\xbeavo v preteklosti zastopali Andoro, izrazili razo\xc4\x8daranje na nacionalni televiziji. Tudi Mad\xc5\xbearska ne bo nastopila zaradi finan\xc4\x8dnih te\xc5\xbeav nacionalne televizije._NEWLINE_Tudi \xc4\x8crna gora je od izbora odstopila zaradi finan\xc4\x8dnih te\xc5\xbeav._NEWLINE_Litovska televizijska hi\xc5\xa1a LRT je sprva tudi izjavila, da na izboru ne bo sodelovala, ker niso uspeli zagotoviti potrebnega prora\xc4\x8duna. Kasneje pa je EBU potrdil, da Litva bo nastopila. Sodelovanje je omogo\xc4\x8dilo litovsko podjetje Teo LT.\n_START_SECTION_\nSlovenija na izboru\n_START_PARAGRAPH_\nSlovenijo je na evrovizijskem predfinalu zastopal Ansambel Roka \xc5\xbdlindre in skupina Kalamari s pesmijo Narodnozabavni rock. Zasedli so \xc5\xa1estnajsto mesto, ki ni zado\xc5\xa1\xc4\x8dalo za uvrstitev v finale.\n_START_SECTION_\nPolfinala\n_START_PARAGRAPH_\nV dveh polfinalnih ve\xc4\x8derih je sodelovalo 34 dr\xc5\xbeav; v vsakem 17 dr\xc5\xbeav in prvih 10 iz vsakega polfinala se je uvrstilo v finalni izbor (kjer so nastopile skupaj z velikimi \xc5\xa1tirimi in dr\xc5\xbeavo gostiteljico). V obeh polfinalih so le razglasili 10 dr\xc5\xbeav, ki so se uvrstile v finale, in sicer so jih prebrali v naklju\xc4\x8dnem zapovrstju. Kon\xc4\x8dni rezultati so bili znani \xc5\xa1ele po koncu finalnega ve\xc4\x8dera."